釣臺三十韻
作者：周密
朝代：宋

paragraphs: 沛公三尺劍，欲溺章甫冠。
莫致魯二生，佐命惟彭韓。
舉世尚功利，有若蜹慕酸。
末造不可支，問璽生雄姦。
真人握赤符，援臂鼎再安。
灼知受病源，極力回狂瀾。
異時南陽親，緣附攀龍翰。
矧如吾子陵，久要平生歡。
何至變姓名，坐釣七里灘。
三聘始一往，矯矯如孤鸞。
惟知貴天爵，不羨人間官。
欲爲故人留，終愧負素餐。
而況故人情，安保不易闌。
君房真癡人，乃欲相控摶。
醉後偶伸足，豈料星象干。
始知市朝隘，不及山林寬。
歸來富春山，山色終耐看。
豈無秦山商，亦有周谿磻。
出處雖不同，同在濟世難。
先生意有在，未易淺近觀。
東都貴節義，公實闓其端。
流風數百載，猶足媿老瞞。
雲臺不可畫，漢史不可刊。
至今桐江魚，不上俗士竿。
紛紛往來舟，含羞登公壇。
口雖强模寫，顙泚膽亦寒。
世代山雲移，功業山花殘。
惟有東西臺，終古青巑岏。
孤霞冠山椒，明月流清湍。
高人不可見，慨古空長嘆。